Lezzendia dro famoso combattimento

Travàggio leterâio in zenéize do Stêva De Franchi. O De Franchi o voéiva êse o poêta da "Naçión Zenéize" e tànti són, inti sò vèrsci, i riferiménti e i reciàmmi a-i aotoî vegnûi prìmma de lê, da l'Anònimo a-o Cavallo. 

A "Lezzendia" a l'aregòrda i vèrsci da batàggia de Laiàsso do Luchétto.

### Lezzendia dro famoso combattimento seguio ri [[17 òtôbre]] [[1763]] fra ra nave zeneize nominâ ''San Françesco de Paola'', comandâ da ro M. Capitan [[Domenego Castellin]], e çinque sciabecchi e uña fregatta algerin, con ra desfæta dri mæximi

Dormi tu, muza zeneize?
De taxei tempo te pâ? 
senti tutto ro paeize 
chi s'aggiutta à predicâ 
ro famoso Castellin, 
ro terrô dri Algerin.

Ti non voeu lasciâ memoria 
de ra fæta brava aççion 
(Poche pari n'ha l'istoria 
benché proprie dra naçion) 
da ro bravo Castellin, 
ro terrô dri Algerin?

De Zerman à ro confronto, 
de Vivian, de Cabané, 
senza temme odiozo affronto, 
o poeu mèttese ancon lê 
ro famoso Castellin, 
ro terrô dri Algerin.

D'ottobre l'ottavo giorno 
sarpò l'ancora e sciortì 
da ro porto: e a mezo giorno 
voltò prua e poi partì 
con bon vento à sò camin 
ro famoso Castellin.

Bon vascello in ra sestriña 
ciazza stæto fabricao 
o squarçava ra mariña 
à veire insce incaminao. 
Comandante è Castellin, 
ro terrô dri Algerin.

Gh'eran peççi d'armamento 
trentedoì, canon mezan. 
Ommi eran sette e duxento 
da tegnî l'arma à ra man. 
Ma ciù vâ un Castellin 
che doa miria dri Algerin.

Croxe rossa in campo gianco 
senza mascara erborò, 
bon Zeneize ardìo e franco, 
comme fan ri pari sò, 
l'immortale Castellin, 
ro flagello dri Algerin.

Vento in veira navegando 
doppo d'oeutto ò noeuve dì 
de Majorca bordezzando 
re træ ìsore o scrovì, 
ro famoso Castellin 
ro terrô dri Algerin.

Ro dïsette à l'arba caera 
se descroeuve da lontan 
veire doe, latiña e quæra, 
che, crescendo, sei se fan. 
Guarda, o dixe Castellin: 
stemmo all'erta! En algerin.

Spallezzæ da uña fregatta 
çinque boin sciabecchi armæ 
vegnan drïti de regatta, 
d'abbordâ deliberæ; 
ma non temme Castellin 
re menaççe dri Algerin.

Presto, alon... dæve recatto. 
Micce aççeize... à ro canon. 
Pigge ognun senza sciaratto 
posto, e senza confuxon. 
Femmo vei à sti Algerin, 
quanto peiza Castellin.

Foeura ranci, impaggettæve, 
gente d'äto... animo e coeu, 
À combatte appareggaeve, 
che vittoria çerta ancoeu 
ve promette Castellin 
de sti cani de Algerin.

Una tenera parlata 
fæta à tutti presto e ben, 
un gran foeugo in coeu ghe sata, 
ro coraggio à ognun ghe ven. 
Crian: viva Castellin! 
ro spavento dri Algerin.

Figgi, fræ, non força semmo 
tutti pægi all'aççimento? 
No gh'è poira, pù ch'aggemmo 
de noì degno l'ardimento: 
va dixendo Castellin 
ro terrô dri Algerin.

Recciamæve à ra memoria, 
boin zeneixi, à pendoron 
re cadeñe, e ra Meloria, 
e tant'ätre cöse ancon 
de valô ciù grande e fin, 
de fâ beffe à ri Algerin.

Ve sovvegne ro Levante, 
Palestiña, e o Neigro Mâ, 
e in quant'atre terre e tante 
quest'insegna foì ciantâ. 
Poi finisce Castellin: 
Foeugo addosso à ri Algerin.

Dito e fæto, in ogni peto 
noeuva sciamma piggia foeugo; 
onde ognun contento e queto 
piggia posto à ro sò zoeugo; 
va criando Castellin, 
ro spavento dri Algerin.

Son vexin, e son in giro: 
zà fan foeugo de cannon 
doì sciabecchi à bruxa tiro: 
in re sartie ro riççon 
fan zugâ, e à Castellin 
cioeuvan drento ri Algerin.

Foeugo de moschetteria, 
de granate, de pistoin, 
de pugnatte, e l'armeria 
gianche zoeughe, e ri spontoin. 
Foeugo, cria Castellin, 
sempre addosso à ri Algerin. 

Barbareschi da ogni parte 
rampeghæ à l'abbordaggio, 
de re antenne boña parte 
son versæ à ro sbaraggio, 
perché posse Castellin 
fâ maxello dri Algerin.

Comme lovo chi s'imbatte 
affamao in mezo à crave, 
scorre, acciappa, squarça, abbatte; 
foeugo int'ri oeuggi, ai denti bave: 
coscì meña Castellin 
sciù ra mandria dri Algerin.

Un inferno ghe pareiva 
de gran foeugo e ramadan; 
da ro fumme no se veiva 
nì vexin nì da lontan. 
solo batte ri Algerin 
ninte intende Castellin.

Piccoççæ de ponta e taggio, 
teste, braççe in aria andon, 
intra e sciorti ogni abbordaggio, 
pei e pelle ghe lascion, 
fracassæ da Castellin, 
ro terrô dri Algerin.

Tenta à sangue ra mariña, 
sciù ro fî dro bollezzumme, 
d'Algeria corpi strasciña, 
comme d'èrbori ro sciumme; 
e in sto moeuo da Castellin 
son desfæti ri Algerin.

Doì sciabecchi dri ciù ardii 
se retiran desmattæ; 
e doì atri freschi e unìi 
ghe succedan avançæ. 
Ma ro bravo Castellin 
ghe fa fâ ra mesma fin.

Ra fregatta era de poppa 
in battaggia appareggiâ, 
da un canon de meza poppa 
Castellin l'ha fracassâ. 
Viva viva Castellin 
ro terrô dri Algerin.

Uña canonâ de ficco 
à cian d'ægua a l'ha buttao 
un sciabecco grosso à picco 
che per oeuggio o l'è passao. 
Viva viva Castellin 
ro terrô dri Algerin.

Setteçento e ciù son morti, 
ri ferii son quattroçento. 
Vaddan questi in ri sò porti 
semenando ro spavento, 
che o parlâ de Castellin 
tremâ faççe ri Algerin.

Dozze nostri son andæti 
à ri luçidi paeixi, 
per depenze ri retræti 
à ri antighi e boin Zeneixi 
dro valô de Castellin, 
dra desfæta dri Algerin. 

Porteran atri quaranta 
ri segnæ dre sò ferìe; 
e, in mirâre, tutta quanta 
ra mençion dre varentìe 
tornerà de Castellin, 
à terrô dri Algerin.

Ro piaxei e l'allegria 
chi spiegâ poeu dra çittæ, 
renasciùa e resciorìa, 
che ghe pâ l'antiga etæ, 
in ro bravo Castellin, 
ro terrô dri Algerin?

Ro Governo e ro Senato 
de comando e de baston, 
e qualunque Magistrato 
de Magnifico ro don 
han fermao à Castellin, 
domatô dri Algerin.

De vittoria tanto straña 
non s'oscure mai ra gloria; 
sæ vexiña, sæ lontaña, 
ne sæ fresca ra memoria, 
fin che in mâ son Algerin,  
de l'invitto Castellin.

## Nòtte


## Colegaménti esterni
* Galata. Museo del Mare https://www.youtube.com/watch?v=HEUZum8YJ88&feature=youtu.be

Categorîa:Conponiménti in lìgure